b'\n_START_ARTICLE_\nApologia de S\xc3\xb2crates\n_START_SECTION_\nIntroducci\xc3\xb3\n_START_PARAGRAPH_\nS\xc3\xb2crates comen\xc3\xa7a dient que no sap si els atenesos (assemblea general) han estat ja persuadits pels que l\'acusen. Aquest comen\xc3\xa7ament \xc3\xa9s crucial per a establir el tema de tot el discurs, ja que \xc3\xa9s freq\xc3\xbcent que Plat\xc3\xb3 comenci els seus di\xc3\xa0legs socr\xc3\xa0tics exposant la idea general del text. En aquest cas, el di\xc3\xa0leg s\'obre amb: "Com heu estat d\'afectats, atenesos, pels meus acusadors, no ho s\xc3\xa9". Aquest no ho s\xc3\xa9, de fet, suggereix que la filosofia exposada en l\'Apologia va consistir plenament en una sincera admissi\xc3\xb3 d\'ignor\xc3\xa0ncia, ja que tot el seu coneixement procedeix de la seva confessi\xc3\xb3 de no saber res: "Nom\xc3\xa9s s\xc3\xa9 que no s\xc3\xa9 res". _NEWLINE_S\xc3\xb2crates demana al jurat que no el jutgin per les seves habilitats orat\xc3\xb2ries, sin\xc3\xb3 per la veritat que aquestes convoquen. Al seu torn, assegura que no far\xc3\xa0 servir ornaments ret\xc3\xb2rics ni frases acuradament preparades, sin\xc3\xb3 que dir\xc3\xa0 en veu alta el que li passi pel cap, les mateixes paraules que utilitzaria a l\'\xc3\xa0gora i en les reunions. Malgrat aix\xc3\xb2, per\xc3\xb2, demostra ser un mestre en ret\xc3\xb2rica, i que no \xc3\xa9s nom\xc3\xa9s eloq\xc3\xbcent i persuasiu, sin\xc3\xb3 que sap jugar amb el jurat. El discurs, que ha posat els lectors del seu costat durant m\xc3\xa9s de dos mil\xc2\xb7lennis, no aconsegueix guanyar el judici. S\xc3\xb2crates va ser condemnat a mort, i ha estat admirat per la seva tranquil\xc2\xb7la acceptaci\xc3\xb3 d\'aquest fet.\n_START_SECTION_\nEls c\xc3\xa0rrecs contra S\xc3\xb2crates\n_START_PARAGRAPH_\nS\xc3\xb2crates diu que ha de refutar dos tipus d\'acusacions diferents: els vells c\xc3\xa0rrecs que \xc3\xa9s un criminal i un curi\xc3\xb3s que pregunta fins pel cel i la terra, i els m\xc3\xa9s recents c\xc3\xa0rrecs legals de corrompre els joves i de creure en coses sobrenaturals de la seva pr\xc3\xb2pia invenci\xc3\xb3, en lloc dels d\xc3\xa9us de la polis. Sobre els vells c\xc3\xa0rrecs, diu que s\xc3\xb3n el resultat d\'anys de rumors i prejudicis, i per tant no poden ser resposts. S\xc3\xb2crates desvirtua aquests "c\xc3\xa0rrecs informals", donant-los una aparen\xc3\xa7a legal dient: "S\xc3\xb2crates comet el delicte d\'investigar els fen\xc3\xb2mens celestes i subterranis, ja que, segons ells, converteix l\'argument m\xc3\xa9s feble en el m\xc3\xa9s fort, instruint sobre aix\xc3\xb2 els altres, i sense creure en els d\xc3\xa9us, \xc3\xa9s a dir, \xc3\xa9s ateu." Tamb\xc3\xa9 diu que aquestes al\xc2\xb7legacions van n\xc3\xa9ixer de la boca de cert poeta c\xc3\xb2mic, \xc3\xa9s a dir, Arist\xc3\xb2fanes. _NEWLINE_L\'apassionada defensa de S\xc3\xb2crates en ser acusat de sofista (i curi\xc3\xb3s) no \xc3\xa9s m\xc3\xa9s que una distracci\xc3\xb3 de les altres, m\xc3\xa9s greus, acusacions, ja que els sofistes no eren condemnats a mort a Gr\xc3\xa8cia; al contrari, eren freq\xc3\xbcentment cercats pels pares per ser tutors dels seus fills, per la qual cosa S\xc3\xb2crates diu que no pot ser conf\xc3\xb3s amb un sofista, at\xc3\xa8s que aquests s\xc3\xb3n savis (o creuen que ho s\xc3\xb3n), i estan ben pagats, mentre que ell \xc3\xa9s pobre (tot i ser, sovint, vist en les taules de joc), i diu no saber absolutament res.\n_START_SECTION_\nL\'obra\n_START_PARAGRAPH_\nL\'Apologia es divideix en tres parts. La primera per a la pr\xc3\xb2pia defensa de S\xc3\xb2crates, i que cont\xc3\xa9 les parts m\xc3\xa9s famoses del text, com el record que realitza el seu amic Querofont a l\'oracle de Delfos i la seva refutaci\xc3\xb3 a M\xc3\xa8let.\n_START_SECTION_\nDiscurs principal (17a - 35d)\n_START_PARAGRAPH_\nEl primer que fa S\xc3\xb2crates \xc3\xa9s acusar qui l\'acusa, M\xc3\xa8let, el seu nom significa \'aquell a qui li importa\', de no importar-li les coses que diu que li importen. Mentre interroga M\xc3\xa8let, diu que ning\xc3\xba no corrompria intencionadament l\'altre, car despr\xc3\xa9s correria el risc que ell els damn\xc3\xa9s en el futur. Aquest tema de la corrupci\xc3\xb3 \xc3\xa9s important per dues raons: primer perqu\xc3\xa8 sembla ser l\'acusaci\xc3\xb3 m\xc3\xa9s greu que li \xc3\xa9s imputada, el corrompre els joves ensenyant-los una versi\xc3\xb3 d\'ateisme, i la segona, perqu\xc3\xa8 S\xc3\xb2crates clama que si M\xc3\xa8let est\xc3\xa0 conven\xc3\xa7ut, ha de ser perqu\xc3\xa8 Arist\xc3\xb2fanes corromp\xc3\xa9 les ments de la seva audi\xc3\xa8ncia amb l\'obra Els n\xc3\xbavols, escrita 24 anys enrere._NEWLINE_Aix\xc3\xad doncs, S\xc3\xb2crates part\xc3\xad en una "missi\xc3\xb3 divina" per resoldre la paradoxa (que un home ignorant pogu\xc3\xa9s ser tamb\xc3\xa9 la persona m\xc3\xa9s s\xc3\xa0via de la ciutat) i intent\xc3\xa0 demostrar que el d\xc3\xa9u s\'equivocava. Despr\xc3\xa9s d\'aix\xc3\xb2, bo i proclamant-se la veu de l\'oracle (23e), procedeix a preguntar sistem\xc3\xa0ticament als pol\xc3\xadtics, poetes i artesans, determinant al final que els primers s\xc3\xb3n impostors, els segons no comprenien llurs pr\xc3\xb2pies obres, com els visionaris i els profetes no comprenen llurs visions, i que els tercers tampoc no es lliuren de ser pretensiosos. Per la seva part, ell es pregunta a si mateix si preferiria ser un impostor, com la gent amb qui parla, i de nou parlant com la veu de l\'oracle hi respon que no, car prefereix ser ell mateix._NEWLINE_S\xc3\xb2crates comen\xc3\xa7a dient al jurat que les seves ments han estat enverinades pels seus enemics mentre eren joves i impressionables i que la seva reputaci\xc3\xb3 de sofista ha estat imposada pels seus enemics, els quals s\xc3\xb3n maliciosos i li tenen enveja. Diu, tanmateix, que ells romandran en l\'anonimat, tret d\'Arist\xc3\xb2fanes, el poeta c\xc3\xb2mic. Respon despr\xc3\xa9s a l\'acusaci\xc3\xb3 de corrompre els joves argumentant que el corrompre\'ls de forma deliberada \xc3\xa9s una idea incoherent. Despr\xc3\xa9s explica que tots els seus problemes comen\xc3\xa7aren amb la visita a l\'oracle. Querofont va acudir a l\'oracle de Delfos per preguntar si hi havia alg\xc3\xba m\xc3\xa9s savi que S\xc3\xb2crates, a la qual cosa el d\xc3\xa9u respongu\xc3\xa9 que no n\'hi havia cap altre. Quan Querofont ho va referir a S\xc3\xb2crates, ell s\'ho va prendre com una endevinalla, car clamava no posseir saviesa, ni gran ni petita, per\xc3\xb2 tamb\xc3\xa9 que era contrari a la natura dels d\xc3\xa9us el fet de mentir._NEWLINE_S\xc3\xb2crates diu que aquestes preguntes indiscriminades li valgueren la reputaci\xc3\xb3 de tafaner o curi\xc3\xb3s, per\xc3\xb2 a partir d\'aqu\xc3\xad ell interpreta la seva missi\xc3\xb3 en la vida com la prova que la vertadera saviesa pertany exclusivament als d\xc3\xa9us, i que la saviesa humana t\xc3\xa9 poc o cap valor. Havent refutat els prejudicis, S\xc3\xb2crates comen\xc3\xa7a a defensar-se dels c\xc3\xa0rrecs formals de corrupci\xc3\xb3 dels joves i ateisme._NEWLINE_Procedeix a defensar-se de l\'acusaci\xc3\xb3 d\'ateisme parant una trampa a M\xc3\xa8let fins que aquest es contradiu dient que S\xc3\xb2crates \xc3\xa9s un ateu i que creu en semid\xc3\xa9us i esperits. S\xc3\xb2crates humilia M\xc3\xa8let preguntant a la cort si ell ha passat algun test que mostri si sap identificar contradiccions l\xc3\xb2giques._NEWLINE_En una de les parts m\xc3\xa9s controvertides de l\'obra, S\xc3\xb2crates afirma que no hi ha hagut cap b\xc3\xa9 m\xc3\xa9s gran per a Atenes que la seva preocupaci\xc3\xb3 pels seus companys ciutadans, que la riquesa \xc3\xa9s una conseq\xc3\xbc\xc3\xa8ncia de la bondat, i que els d\xc3\xa9us no permeten que un home bo sigui damnat per un de pitjor. Clama ser un t\xc3\xa0vec i l\'estat un gran cavall mandr\xc3\xb3s que necessita que el despertin._NEWLINE_Per provar aix\xc3\xb2, S\xc3\xb2crates recorda al jurat el seu daimon, que ell veu com una experi\xc3\xa8ncia sobrenatural. Reconeix que aix\xc3\xb2 far\xc3\xa0 sospitar a molts que realment inventa de\xc3\xaftats, per\xc3\xb2 no fa concessions en aquest respecte, malgrat estar al corrent de les sospites que aix\xc3\xb2 aixecaria. S\xc3\xb2crates proclama no haver estat mai un professor, car no ha impartit el seu coneixement a altri. Per aquesta ra\xc3\xb3 no se li pot fer culpable del que fan els altres ciutadans. Si ha corromput alg\xc3\xba, diu, per qu\xc3\xa8 no acudeixen com a testimonis? Si han estat corromputs, per qu\xc3\xa8 no ha intercedit la fam\xc3\xadlia en llur benefici? A m\xc3\xa9s a m\xc3\xa9s, molts d\'aquests familiars acudiren al judici en defensa de S\xc3\xb2crates._NEWLINE_Per concloure aquesta part, S\xc3\xb2crates recorda als jurats que no recorrer\xc3\xa0 als trucs comuns de plors, ni portar\xc3\xa0 els seus tres fills per provocar la compassi\xc3\xb3. Afirma no t\xc3\xa9mer la mort i assegura que no actuar\xc3\xa0 de manera contr\xc3\xa0ria al seu deure religi\xc3\xb3s, per la qual cosa confiar\xc3\xa0 plenament en la seva s\xc3\xb2lida argumentaci\xc3\xb3 i en la veritat per guanyar-se el veredicte. El jurat, no obstant aix\xc3\xb2, el troba culpable per 281 vots contra 220.\n_START_SECTION_\nDespr\xc3\xa9s del veredicte (35e - 38b)\n_START_PARAGRAPH_\nS\xc3\xb2crates proposa un c\xc3\xa0stig alternatiu que no li genera popularitat. Com es considera benefactor d\'Atenes, diu que haurien de participar-lo en els \xc3\xa0pats del Pritaneu, un dels edificis que allotjava membres de l\'assemblea. Aix\xc3\xb2 era un honor reservat a atletes i a altres ciutadans importants._NEWLINE_Considera despr\xc3\xa9s com a pena el pagament d\'una multa d\'una mina de plata (100 dracmes), car no tenia prou diners per pagar una multa m\xc3\xa9s gran. El jurat, considerant-ho una suma molt petita comparada amb el c\xc3\xa0stig proposat per l\'acusaci\xc3\xb3, opta per la condemna a mort. Els amics de S\xc3\xb2crates, Plat\xc3\xb3, Crit\xc3\xb3, Crit\xc3\xb2bul i Apol\xc2\xb7lodor, es disposen a augmentar la suma inicial a 30 mines, per\xc3\xb2 l\'assemblea no ho vei\xc3\xa9 tampoc com una alternativa, per la qual cosa decideixen la pena de mort amb cicuta.\n_START_SECTION_\nDespr\xc3\xa9s de la sent\xc3\xa8ncia (38c - 42aD)\n_START_PARAGRAPH_\nL\'alternativa proposada per S\xc3\xb2crates f\xc3\xa9u enfadar el jurat. 360 varen votar per la sent\xc3\xa8ncia a mort, i nom\xc3\xa9s 141 votaren a favor de la multa de 3.000 dracmes. S\xc3\xb2crates, aleshores, respon al veredicte, referint-se primer als que voten per la seva mort. Afirma que no ha estat la manca d\'arguments per part seva el que ha donat resultat a la condemna, sin\xc3\xb3 la seva repulsi\xc3\xb3 per rebaixar-se a les habituals pr\xc3\xa0ctiques sentimentalistes que podien esperar-se de qualsevol que es trob\xc3\xa9s davant d\'una condemna a mort i insisteix, de nou, que estar prop de la mort no eximeix una persona de seguir el cam\xc3\xad de la bondat i la veritat. Profetitza que cr\xc3\xadtics m\xc3\xa9s joves i severs seguiran els seus passos, sotmetent-los a un examen m\xc3\xa9s rigor\xc3\xb3s de les seves pr\xc3\xb2pies vides._NEWLINE_Per a aquells que votaren a favor seu diu que el seu daimon no volgu\xc3\xa9 aturar-lo en el seu discurs, at\xc3\xa8s que considerava que era la forma correcta d\'actuar. Com a conseq\xc3\xbc\xc3\xa8ncia, la mort ha de ser una benedicci\xc3\xb3 car, o constituir\xc3\xa0 l\'anihilaci\xc3\xb3 (portant pau a totes les preocupacions) o una migraci\xc3\xb3 a un altre lloc en qu\xc3\xa8 con\xc3\xa8ixer les \xc3\xa0nimes de gent tan famosa com Hes\xc3\xadode i Homer o herois com Odisseu, amb els que pugui continuar la seva tasca._NEWLINE_S\xc3\xb2crates conclou l\'Apologia dient que no guardar\xc3\xa0 rancor contra els que l\'han acusat i condemnat, i en un acte de total confian\xc3\xa7a els demana que cuidin dels seus tres fills mentre creixin, assegurant-se que posin el que \xc3\xa9s bo per damunt de llur propi inter\xc3\xa8s._NEWLINE_Al final de tot, S\xc3\xb2crates diu: \xc2\xab\xc3\x89s hora d\'anar-se\'n, jo per morir, i vosaltres per viure. Qui de nosaltres va a una sort millor, ning\xc3\xba no ho sap, nom\xc3\xa9s els d\xc3\xa9us ho saben\xc2\xbb.'